Na temelju članka 59. st. 2. t. 11. i članka 107. stavak 1. t. 5. Zakona o znanstvenoj djelatnosti i visokom obrazovanju ( NN 123/03, 198/03, 105/04, 174/04, 2/07 , 46/07, 63/11, 94/13, 139/13, 101/14 i 131/17) i članka 54. Statuta Sveučilišta u Zadru (pročišćeni tekst lipanj 2019.) u svezi s člankom 31. Kolektivnog ugovora za znanost i visoko obrazovanje (NN 09/19) Senat Sveučilišta u Zadru, uz suglasnost Nezavisnog sindikata znanosti i visokog obrazovanja od 9. prosinca 20l9.godine, na III. sjednici održanoj 17. prosinca 2019. godine donosi

**PRAVILNIK**

**O OSTVARIVANJU I KORIŠTENJU VLASTITIH I NAMJENSKIH PRIHODA SVEUČILIŠTA U ZADRU**

1. **OPĆE ODREDBE**

**Članak 1.**

(1) Ovim se Pravilnikom regulira način stjecanja prihoda obavljanjem osnovne i ostalih djelatnosti Sveučilišta u Zadru (u daljnjem tekstu: Sveučilište) koje se ne financiraju iz državnog proračuna, kriteriji i postupak raspodjele navedenih prihoda te pitanja vezana uz njihovo korištenje, kao i namjenski prihodi od participacije studenata u troškovima studija na akreditiranim studijskim programima.

(2) Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski spol.

**Članak 2.**

Prihodi iz članka 1. ovog Pravilnika su prihodi ostvareni:

1. obavljanjem osnovne nastavne djelatnosti putem participacija studenata u troškovima studija(školarina) na akreditiranim studijskim programima i druge naknade na svim razinama studija

2. izvođenjem programa osposobljavanja i stručnog usavršavanja kao oblika cjeloživotnog obrazovanja koji se ne smatraju studijima u smislu odredbi Zakona o znanstvenoj djelatnosti i visokom obrazovanju (u daljnjem tekstu: Zakon)

3. izvođenjem stručnih projekata i programa ugovorenih na lokalnom, nacionalnom i međunarodnom tržištu i u tržišnim uvjetima

4. izradom elaborata i ekspertiza, strateških dokumenata, recenzija i revizija projekata i studija, izradom znanstveno-istraživačkih, stručnih i razvojnih projekata i studija

5. nakladničkom djelatnošću

6. iznajmljivanjem prostora i opreme

7. donacijama i drugim oblicima pomoći

8. udjelom od 12% u naknadi za posredovanje od obavljanja studentskih poslova

9. udjelom u trgovačkim društvima kojima je Sveučilište osnivač

10. obavljanjem ostalih poslova na tržištu i u tržišnim uvjetima.

**Članak 3.**

(1) Troškovi vlastite djelatnosti moraju se u cijelosti pokriti prihodima ostvarenim kroz tu djelatnost.

(2) Rektor, sukladno odredbama Zakona i Statuta Sveučilišta u Zadru, u ime i za račun Sveučilišta sklapa poslove i potpisuje ugovore kojima se ostvaruju prihodi na tržištu obavljanjem vlastite djelatnosti.

(3) Raspodijeljeni prihodi iz ovoga Pravilnika koriste se isključivo za utvrđene namjene propisane Pravilnikom.

(4) Pri utvrđivanju cijena usluga uzimaju se u obzir svi troškovi, rad nastavnika, znanstvenika, suradnika i drugih stručnjaka, troškovi administracije, troškovi propisanih davanja i drugi troškovi vezani uz ostvarivanje određenog prihoda.

# **II. PRIHODI OD IZVOĐENJA STUDIJSKIH PROGRAMA I PROGRAMA CJELOŽIVOTNOG OBRAZOVANJA**

## **Članak 4.**

 (1) Prihode od participacije studenata u troškovima studija iz članka 2. točke 1. čine prihodi od školarina i ostali prihodi kojima studenti sudjeluju u troškovima studija (upisnine, ECTS bodova za nepoložene kolegije koji se ponovo upisuju, administrativne pristojbe od izdavanja određenih potvrda, svjedodžbi, diploma i drugo).

(2) Prihodi iz stavka 1. mogu se, nakon podmirenja materijalnih rashoda u vezi s izvođenjem studija, namijeniti za:

– isplatu prekovremenog rada zaposlenika razmjerno broju prekovremenih radnih sati koje je zaposlenik ostvario u izvedbi studijskog programa.

– isplatu naknada za rad vanjskim suradnicima definiranih ugovorom, sukladno propisu kojim se uređuju obvezni odnosi

– pokriće ostalih troškova Sveučilišta.

**Članak 5.**

(1) Prihodi iz članka 2. točke 2.u namijenjeni su za pokriće troškova izvođenja obrazovnih programa i pratećih troškova Sveučilišta, a temeljem prethodnog izračuna ukupnih troškova obrazovnog programa te izračuna ukupnih troškova-cijene obrazovnih programa.

(2) Sveučilište ima pravo isplatiti odgovarajuće naknade za rad na obrazovnim programima iz prethodnog stavka na sljedeći način:

– naknada zaposleniku razmjerno broju radnih sati utrošenih na realizaciju programa, po cijeni utvrđenoj prethodnim izračunom troškova vođenja programa, uz uvjet da ti radni sati ne ulaze u normu zaposlenika, odnosno da se ne plaćaju iz državnog proračuna

– naknadama za rad vanjskih suradnika, ako je njihov angažman predviđen planom izvođenja obrazovnog programa, definiranim ugovorom o djelu sukladno propisu kojim se uređuju obvezni odnosi

– pokriće ostalih troškova Sveučilišta.

# **III. PRIHODI OD ZNANSTVENO-ISTRAŽIVAČKIH I UMJETNIČKIH PROJEKATA, STRUČNIH PROJEKATA, ELABORATA, EKSPERTIZA I OSTALIH POSLOVA NA TRŽIŠTU I U TRŽIŠNIM UVJETIMA**

## **Članak 6.**

(1) Sveučilište ugovara i izvodi poslove iz članka 2. točka. 3. i 4. ovoga pravilnika.

(2) Iznos vlastitoga prihoda ostvarenog od pojedinoga posla (projekta) iz stavka 1. ovoga članka umanjuje se za indirektni trošak koji se koristi za podmirenje dijela materijalnih rashoda ili razvoj Sveučilišta. Iznos indirektnog troška određuje se općim aktom Sveučilišta i ne može biti manji od 15% ukupnoga iznosa posla (projekta). Iznimno, ovaj udio može biti reguliran i posebnim odredbama ugovora o projektu.

(3) Iznos koji preostane nakon podmirenja troškova iz stavka 2. ovoga članka i materijalnih troškova nastalih u svezi s obavljanjem poslova iz stavka 1. ovoga članka, može se utrošiti za:

* naknade za rad izvršitelja projekta (zaposlenika) na poslovima iz stavka 1. ovoga članka pod uvjetima da nije riječ o obvezama iz radnoga odnosa odnosno da obveze nisu utvrđene ugovorom o radu ili drugim aktom kojim se uređuje rad i radni odnos, da se obveze ne izvršavaju radom u radnome odnosu niti po uputama poslodavca, pod uvjetom da obveze ne smetaju redovitom i kvalitetnom izvođenju obaveza iz radnoga odnosa te da je izvršitelj projekta samostalan u radu i snosi rizik projekta. Naknada se isplaćuje ugovorom o djelu sukladno propisu kojim se uređuju obvezni odnosi ili ugovorom o autorskom djelu kada rezultat rada zaposlenika ima obilježja autorskog djela, sukladno posebnom propisu kojim se uređuju autorska prava i srodna prava, osim ako poslodavac ne ugovori drugačije

* naknade za rad vanjskim suradnicima na poslovima iz stavka 1. ovoga članka ugovorom o djelu sukladno propisu kojim se uređuju obvezni odnosi ili ugovorom o autorskom djelu kada rezultat rada vanjskih suradnika ima obilježja autorskog djela, sukladno posebnom propisu kojim se uređuju autorska prava i srodna prava
* troškove plaća zbog zapošljavanja novih zaposlenika za rad na poslovima iz stavka 1. ovoga članka zaključivanjem ugovora o radu na određeno vrijeme sukladno propisima koji reguliraju radne odnose
* naknade za rad administrativnoga i ostalog osoblja koji obavljaju poslove vezane za projekt koji predstavljaju povećano radno opterećenje, a o čemu voditelj projekta ili projektne aktivnosti ili druge aktivnosti i podnosi izvješće i daje prijedlog visine naknade.

(4) Iznimno, ovisno o specifičnostima projekta i izvoru financiranja projekta, raspodjelu sredstava dogovara voditelj projekta ili projektne aktivnosti ili druge stručne ili znanstvene aktivnosti svakog pojedinog projekta s Upravom Sveučilišta.

(5) Sredstva programa Erasmus su namjenska sredstva od kojih se 10% sredstava odnosi na indirektne troškove koje raspodjeljuje Uprava Sveučilišta.

# **IV. PRIHODI OD NAKLADNIČKE DJELATNOSTI**

## **Članak 7.**

(1) Sveučilište može ostvarivati prihode od obavljanja nakladničke djelatnosti iz članka 2. točka. 5. ovoga pravilnika.

(2) Visinu naknade određuje Rektor na temelju izvješća o obavljenom poslu.

(3) Vlastiti prihodi ostvareni obavljanjem djelatnosti iz stavka 1. ovoga članka namijenjeni su podmirenju troškova nakladničke djelatnosti (uključujući naknade za rad prevoditelja, urednika, lektora i dr.) i podmirenju ostalih troškova Sveučilišta.

# **V. PRIHODI OD IZNAJMLJIVANJA PROSTORA I OPREME**

## **Članak 8.**

(1) Sveučilište može ostvariti prihode iz članka 2. točka 6. ovoga pravilnika iznajmljivanjem prostora ili opreme koji nisu prijeko potrebni za nesmetano obavljanje osnovne djelatnosti sukladno načelu dobroga financijskog upravljanja, a prema posebnim propisima.

(2) Visinu naknade određuje Rektor.

(3) Cjelokupan iznos vlastitih prihoda ostvarenih iznajmljivanjem prostora i opreme, umanjen za troškove nastale vezano uz iznajmljivanje, koristi se za podmirenje troškova Sveučilišta.

# **VI. PRIHODI OD DONACIJA I POMOĆI**

## **Članak 9.**

(1) Sveučilište može primati donacije i pomoći fizičkih osoba, neprofitnih organizacija, trgovačkih društava i ostalih subjekata izvan općeg proračuna.

(2) Prihodi od donacija i pomoći raspoređuju se i koriste sukladno namjeni koja je određena posebnim ugovorom.

(3) Donacije za koje ugovorom nije utvrđena njihova namjena koriste se za podmirenje troškova Sveučilišta.

# **VII. PRIHODI OSTVARENI POSREDOVANJEM PRI OBAVLJANJU STUDENTSKIH POSLOVA**

# **Članak 10.**

(1) Sveučilište ostvaruje naknadu za posredovanje pri obavljanju studentskih poslova u visini 12% neto naknade studentima.

(2) Sveučilište raspodjeljuje sredstva za:

- poboljšanje studentskog standarda

- poboljšanje sveučilišnog i nastavnog standarda

- povećanje plaće zaposlenicima

- te aktivnosti za unaprjeđenje rada Sveučilišta

# **VIII. NADZOR I IZVJEŠTAVANJE**

## **Članak 11.**

 (1) Nadzor nad ostvarivanjem i korištenjem prihoda sukladno odredbama ovoga pravilnika provodi osoba/osobe nadležne za financijsko upravljanje i kontrolu te unutarnja revizija.

(2) Radi provedbe nadzora iz stavka 1. ovoga članka, osoba/osobe nadležne za financijsko upravljanje i kontrolu utvrđuje način i rokove izvještavanja o ostvarivanju i korištenju vlastitih i namjenskih prihoda.

# **IX. PRIJELAZNE I ZAVRŠNE ODREDBE**

## **Članak 12.**

(1) Ovaj Pravilnik stupa na snagu osmog dana od dana objave na mrežnim stranicama Sveučilišta u Zadru.

(2) Danom stupanja na snagu ovog Pravilnika prestaju važiti Pravilnik o mjerilima za korištenje vlastitih prihoda ostvarenih na tržištu obavljanjem osnovne i ostalih djelatnosti i uvećanju plaća zaposlenicima,Ur.br.: MV-01-01-755/1-2004 od 17. lipnja 2004. i Odluka Klasa: 402-02/19-01/52, URBROJ:2198-1-79-01-19-01 od 20. ožujka 2019.

KLASA: 012-01/19-02/06

URBROJ: 2198-1-79-06-19-01

 Rektorica

 prof. dr. sc. Dijana Vican

Pravilnik je objavljen na mrežnim stranicama Sveučilišta u Zadru 18. prosinca 2019. i stupa na snagu 26. prosinca 2019.

 Glavna tajnica:

Antonella Lovrić, dipl. iur.